\

 **Ελληνικές εξαγωγές 2ου τριμήνου 2022 προς ΣΑ : Αύξηση 230,4% έναντι 1ου τριμήνου 2022**

 **Απολογισμός ελληνικών εξαγωγών Α’ εξαμήνου 2022 προς ΣΑ : Αύξηση 13,2 % σε ετήσια βάση**

 **Υψηλό ιστορικό ελληνικών εξαγωγών Ιουλίου 2022 : 180 εκ.€ έναντι 14εκ.€ Ιουλίου 2021**

 Βάσει επισήμων στοιχείων της εδώ Στατιστικής Υπηρεσίας, κατά το Α΄ εξάμηνο 2022 οι εξαγωγές της χώρας μας προς την Σαουδική Αραβία, συμπεριλαμβανομένων των πετρελαιοειδών, ανήλθαν σε 265,1 εκ. € έναντι 234 εκ. € το Α΄ εξάμηνο 2021, καταγράφοντας αύξηση 13,2% σε ετήσια βάση. Ειδικότερα, οι ελληνικές εξαγωγές 2ου τριμήνου 2022 σημείωσαν σημαντική ετήσια αύξηση 170,7%, ανερχόμενες σε 203,5 εκ. € έναντι 75 εκ.€ το 2ο ΄ τρίμηνο 2021, ενώ σε τριμηνιαία βάση, η αύξηση κατά το 2ο τρίμηνο 2022 προσεγγίζει το 230,4 % έναντι 1ου τριμήνου 2022 (61,6 εκ.€). Τέλος, υψηλό ιστορικό σημείωσαν οι ελληνικές εξαγωγές τον μήνα Ιούλιο τ.ε, οι οποίες, από 14,2 εκ.€ τον Ιούλιο 2021 εκτοξεύθηκαν στα 180 εκ. € τον Ιούλιο 2022 (ετήσια αύξηση 1167%), ενώ καταγράφουν μηνιαία αύξηση 85% έναντι Ιουνίου τ.ε (97,3 εκ.€).

 Κατά το Α΄ εξάμηνο 2022, οι εισαγωγές μας από την Σ. Αραβία ανήλθαν σε 929,4 εκ. € έναντι 359 εκ. € το Α΄ εξάμηνο 2021, σημειώνοντας ετήσια αύξηση 158,8%. Βάσει των στοιχείων αυτών, κατά το Α΄ εξάμηνο 2022 ο όγκος διμερούς εμπορίου Ελλάδος-Σ. Αραβίας ανήλθε σε 1.194 δις € έναντι 593,1 εκ.€ το Α΄ εξάμηνο 2021, καταγράφοντας ετήσια αύξηση 101,3%. Εκτίμησή μας είναι ότι η διαφαινόμενη συνέχιση της δυναμικής των εκατέρωθεν εμπορικών ροών έως το τέλος τρέχοντος έτους, θα έχει ως αποτέλεσμα τον υπερδιπλασιασμό του διμερούς όγκου εμπορίου Ελλάδος-Σ. Αραβίας σε σύγκριση με τις επιδόσεις έτους 2021 (\*)

 Στην παρούσα φάση, τα διαθέσιμα στοιχεία της Στατιστικής Υπηρεσίας της Σ. Αραβίας μηνός Ιουλίου τ.ε κατατάσσουν την Ελλάδα στην 20η θέση στον κατάλογο των προμηθευτριών χωρών της Σαουδικής Αραβίας, ενώ τον Ιανουάριο τ.ε η χώρα μας καταλάμβανε την 49η θέση. Συναφώς, σημειώνεται ότι στον κατάλογο χωρών της ΕΕ, που πραγματοποιούν εξαγωγές προς την Σ. Αραβία, η χώρα μας ανήλθε, για πρώτη φορά, στην 5η θέση, μετά την Γερμανία, Ιταλία, Γαλλία και Ισπανία, και τούτο εν μέσω πτωτικής τάσης του συνόλου των εξαγωγών ΕΕ προς Σ. Αραβία, κατά την υπό εξέταση περίοδο.

 Τέλος, ως προς τις τουρκικές εξαγωγές, σύμφωνα με την έκθεση της Στατιστικής Υπηρεσίας Σαουδικής Αραβίας, σημειώνουν ήπια διεύρυνση, σε τριμηνιαία βάση, κινούμενες σε χαμηλά επίπεδα, ενώ στον απολογισμό Α΄ εξαμήνου 2022 καταγράφεται σημαντική υποχώρηση έναντι Α΄ εξαμήνου 2021. Ειδικότερα, σε επίπεδο μεταβολών τριμήνου, οι τουρκικές εξαγωγές 2ου τριμήνου 2022 (22,1 εκ.€) σημείωσαν αύξηση 14,5 % έναντι 1ου τριμήνου 2022 (19,3 εκ. €), ενώ στον απολογισμό Α΄  εξαμήνου 2022, οι εξαγωγές της Τουρκίας προς την Σαουδική Αραβία ανήλθαν σε 41,4 εκ.€ έναντι 88,7 εκ.€ το Α’ εξάμηνο 2021, καταγράφοντας ετήσια μείωση - 53,3 %. Κατά την υπό εξέταση περίοδο, η Στατιστική Υπηρεσία της Σαουδικής Αραβίας κατατάσσει την Τουρκία στην 74ην θέση στον κατάλογο των προμηθευτριών χωρών της ΣΑ.

(\*)*Σημειώνεται ότι στα στοιχεία της Γενικής Στατιστικής Αρχής της Σ. Αραβίας, δεν αναφέρεται ανάλυση ανά δασμολογική κλάση, προκειμένου εξετάσουμε σε ποιες κατηγορίες προϊόντων καταγράφονται αυξητικές μεταβολές. Προς τούτο, αναμένονται επικαιροποιημένα στοιχεία ΕΛΣΤΑΤ, για να αξιολογηθούν οι ελληνικές εξαγωγικές επιδόσεις ανά προϊόν.*